b'\n_START_ARTICLE_\nVilius Matulis\n_START_SECTION_\nMokslin\xc4\x97 veikla\n_START_PARAGRAPH_\nPagrindin\xc4\x97s mokslini\xc5\xb3 tyrim\xc5\xb3 kryptys: matematin\xc4\x97 logika (sekvenciniai klasikinio predikat\xc5\xb3 skai\xc4\x8diavimo variantai, sekvencij\xc5\xb3 i\xc5\xa1vedimo paie\xc5\xa1kos taktikos). V.Matulis vienas i\xc5\xa1 pirm\xc5\xb3j\xc5\xb3 Lietuvoje prad\xc4\x97jo taikyti skai\xc4\x8diavimo technik\xc4\x85 ir matematinius metodus ne tik mokslo, bet ir praktiniams \xc5\xabkio u\xc5\xbedaviniams spr\xc4\x99sti.\n_START_SECTION_\nBiografija\n_START_PARAGRAPH_\n1951 m. baig\xc4\x97 Antaliept\xc4\x97s vidurin\xc4\x99 mokykl\xc4\x85._NEWLINE_1956 m. baig\xc4\x97 Vilniaus universiteto Fizikos ir matematikos fakultet\xc4\x85. Por\xc4\x85 met\xc5\xb3 d\xc4\x97st\xc4\x97 Vilniaus statybos technikume. Nors diplomin\xc4\xaf darb\xc4\x85 ra\xc5\xa1\xc4\x97 i\xc5\xa1 tikimybi\xc5\xb3 teorijos, vadovaujamas prof. Jono Kubiliaus, 1958 m. i\xc5\xa1laik\xc4\x97 stojamuosius egzaminus \xc4\xaf matematin\xc4\x97s logikos aspirant\xc5\xabr\xc4\x85 V.A. Steklovo Matematikos instituto Leningrado (dabar \xe2\x80\x93 Sankt Peterburgo) filiale ir Fizikos ir matematikos (dabar \xe2\x80\x93 Matematikos ir informatikos) instituto buvo komandiruotas specializuotis matematin\xc4\x97s logikos srityje (vadovas \xe2\x80\x93 prof. N. A. \xc5\xa0aninas). V. Matulis nagrin\xc4\x97jo sekvencinius klasikinio predikat\xc5\xb3 skai\xc4\x8diavimo variantus bei sekvencij\xc5\xb3 i\xc5\xa1vedimo paie\xc5\xa1kos taktikas. 1961 m. Vilius Matulis s\xc4\x97kmingai baig\xc4\x97 aspirant\xc5\xabr\xc4\x85, gr\xc4\xaf\xc5\xbeo \xc4\xaf Vilni\xc5\xb3 ir prad\xc4\x97jo dirbti Fizikos ir matematikos institute._NEWLINE_1962 m. spalio 1 d., ruo\xc5\xa1iantis institute prad\xc4\x97ti naudoti elektronines skai\xc4\x8diavimo ma\xc5\xa1inas (ESM), buvo \xc4\xafkurtas Skai\xc4\x8diavimo matematikos sektorius (SkMS), kurio vadovu tapo V. Matulis. 1963 m. V. Matulis apgyn\xc4\x97 fizikos-matematikos moksl\xc5\xb3 kandidato disertacij\xc4\x85, prad\xc4\x97jo skaityti matematin\xc4\x97s logikos kurs\xc4\x85 Vilniaus universiteto Fizikos ir matematikos fakultete, vadovavo student\xc5\xb3 diplominiams darbams._NEWLINE_1962\xe2\x80\x931964 m. vadovavo projektui \xe2\x80\x9eKol\xc5\xabki\xc5\xb3 ir tarybini\xc5\xb3 \xc5\xabki\xc5\xb3 pas\xc4\x97li\xc5\xb3 ir gyv\xc5\xabli\xc5\xb3 bandos planavimo sistema\xe2\x80\x9c._NEWLINE_1964 m. \xc4\xafkurtas naujas Matematin\xc4\x97s logikos ir programavimo sektorius, o jo vadovu paskirtas V. Matulis. Sektoriui buvo numatytos dvi pagrindin\xc4\x97s tyrim\xc5\xb3 kryptys: matematin\xc4\x97s logikos teorija ir skai\xc4\x8diavimo technikos taikymas praktiniams \xc5\xabkio u\xc5\xbedaviniams._NEWLINE_1964 m. V. Matulio iniciatyva prad\xc4\x97ta dom\xc4\x97tis tinklinio planavimo ir valdymo u\xc5\xbedaviniais. Pirmosios programos buvo sudarytos Lietuvos statybininkams, bet gana greitai prad\xc4\x97ta sudarin\xc4\x97ti programas Maskvos, Leningrado, Novosibirsko ir kit\xc5\xb3 miest\xc5\xb3 projektavimo ir konstravimo biurams, laiv\xc5\xb3 statykloms bei kitoms organizacijoms. 1969 m. viena i\xc5\xa1 sistem\xc5\xb3 buvo demonstruota TSRS Liaudies \xc5\xabkio pasiekim\xc5\xb3 parodoje vykusioje s\xc4\x85jungin\xc4\x97je geriausi\xc5\xb3j\xc5\xb3 programin\xc4\x97s \xc4\xafrangos darb\xc5\xb3 per\xc5\xbei\xc5\xabroje ir buvo apdovanota dviem sidabro ir keliais bronzos medaliais._NEWLINE_Tokio masto program\xc5\xb3 sistem\xc5\xb3 k\xc5\xabrimo darbai TSRS buvo vykdomi tik keliose grup\xc4\x97se. Grup\xc4\x97s teoriniai darbai \xc5\xa1ia tematika s\xc4\x85jungoje irgi buvo pakankamai gerai \xc5\xbeinomi. U\xc5\xbe \xc5\xa1iuos darbus pagrindiniai j\xc5\xb3 vadovai V. Matulis ir A. \xc4\x8caplinskas 1987 m. buvo apdovanoti Lietuvos TSR Ministr\xc5\xb3 Tarybos premija._NEWLINE_1993 m. buvo i\xc5\xa1rinktas Vilniaus miesto Tarybos nariu. Tuo pat metu V. Matulis atsisak\xc4\x97 darbo institute, i\xc5\xa1\xc4\x97jo \xc4\xaf pensij\xc4\x85._NEWLINE_V. Matulis yra daugelio mokslini\xc5\xb3 darb\xc5\xb3, paskelbt\xc5\xb3 \xc4\xafvairiuose leidiniuose autorius, ruo\xc5\xa1\xc4\x97 habilitacin\xc4\xaf darb\xc4\x85 tema \xe2\x80\x9eResurs\xc5\xb3 skirstymo tinklinio planavimo ir valdymo sistemose algoritm\xc5\xb3 kompleksas\xe2\x80\x9c. Be mokslini\xc5\xb3 tyrim\xc5\xb3 daug j\xc4\x97g\xc5\xb3 ir energijos skyr\xc4\x97 mokslinei-organizacinei veiklai \xe2\x80\x93 organizavo (kartu su sektoriaus darbuotojais) seminarus, konferencijas, rengini\xc5\xb3 darb\xc5\xb3 leidyb\xc4\x85.'